  Виталий Пронин Национальной библиотекаын «Тӧро сэрег» проект улсын ортчиз литературоведлэн но критиклэн, кылосбур тодосъя кандидатлэн, А. М. Горький нимо Литературной интститутын дышетӥсьлэн Вера Пантелеевалэн «Интыысь дыр» книгаеныз тодматскон. В. Пантелеевалэн архивысьтыз Ужрадэз усьтыса, Йӧскалык библиотекалэн кивалтӥсез Татьяна Тенсина Вера Пантелееваез «Национальной библиотекалэн дано лыдӟисез» гадьпусэн сӥлы кариз. «Интыысь дыр» книга потӥз Москваын, со «Йӧскалык литератураослэн Юртсылэн библиотекаез» серия улсын нырысетӥез печатлам бичет луэ. Книгаен тодматсконэ но автореныз кенешонэ трос адямиос люкаськизы, пӧлазы Вера Григорьевнаен ужам тодосчиос, писательёс, студентъёс. Вань вераськисьёс пуйизы: та книга тунсыко потоз шаерчиослы, тодосчиослы, студентъёслы, удмурт литератураез яратӥсьёслы. Со зэмос юрттӥсь луоз шаерысьтымы дышетӥсьёслы. Татьяна Ишматова - Кун Кенешысь Наукая, дышетонъя, культурая, нациосын но егитъёсын ужан политикая ялан ужась комиссилэн кивалтӥсез, "Удмурт Кенеш" огазеяськонлэн тӧроез шуиз:- Та книгаез сыӵе капчиен лыдӟиськод. Вера Григорьевналэн сыӵе паймымон быгатонлыкез вань, бадӟым, визьмо ужпумъёсты ӝутыса, туж капчи кылын сое гожтыны. Мынымы кельшо Вера Григорьевналэн рецензиосыз. Соос бере авторъёсты эшшо огпол лыдӟем потэ, мон тазэ-созэ ӧй синйылты, дыр, шуыса. Тӥлесьтыд гожъямъёстэс лыдӟыку, куарады ик пель сьӧрам чузъяське кадь, - мылкыдзэ усьтӥз Татьяна Ишматова. Галина Семёнова Теги: лулчеберет национальнойбибилиотека тросэрег  